Il-Fondazzjoni Suriet il-Bniedem fetħet dar oħra li ser tilqa’ fiha persuni li jbatu minn mard mentali. Dar Franġisk kienet rinovata bl-għajnuna tal-Community Chest Fund. Il-Fondazzjoni Suriet il-Bniedem fetħet dar li ser tilqa’ fiha persuni li jbatu minn mard mentali biex ma jinżammux żmien twil fl-Isptar Monte Carmeli iżda joħorġu jgħixu fil-komunità. Il-Fondazzjoni Suriet il-Bniedem issa għandha erbat idjar, Dar Victoria u Dar Franġisk li fihom jilqgħu persuni b’mard mentali u Dar Leopoldo li fiha tilqa’ rġiel li ma għandhomx saqaf fuq rashom flimkien ma Dar Santa Terese Spinelli li tilqa’ fiha nisa li jispiċċaw vittmi ta’ vjolenza domestika. Dar Franġisku tinsab maġenb Dar Victoria fil-Marsa u titmexxa minn Jeanette Cachia. Dar Franġisk infetħet mill-President ta’ Malta George Abela fil-preżenza tal-Minsitru tas-Saħħa Godfrey Farrugia u l-Konsulent Joe Gerada. Il-President Abela nieda din id-dar flimkien mal-ewwel resident. Il-President Abela qal li min jagħti ma jkunx biss qed jgħolli lill-batut iżda jkun wkoll qed isir sinjur hu nnifsu. Joe Gerada qal li Dar Franġisku saret possibbli bl-għajnuna li tat il-Community Chest fund li ffinanzjat ix-xogħlijiet biex id-dar tilqa’ fiha ħames persuni oħra. Is-sur Gerada appella li l-Awtoritajiet iħarsu lejn Suriet il-Bniedem bħala sieħeb strateġiku. Sostna li din tħares lejn il-bniedem sħiħ u b’mod individwali biex isservih fil-bżonnijiet partikolari tiegħu. Suriet il-Bniedem hija Fondazzjoni li welditha l-Ordni tal-Patrijiet Kapuċċini li saret realtà minn ħolma ta’ Patri Leopoldu Tabone li ried jagħti tama lil dawk li fil-ħajja jsibu ruħhom f’sitwazzjonijiet diffiċli ħalli jirkupraw u jerġgħu jintegraw fil-komunità. Storja: Tony Dimech